b'\n_START_ARTICLE_\nDiuretik\n_START_PARAGRAPH_\nDiur\xc3\xa9tik je u\xc4\x8dinkovina ali zdravilo, ki pove\xc4\x8da diurezo (izlo\xc4\x8danje se\xc4\x8da), navadno z zaviranjem reabsorpcije natrijevih ionov. Uporabljajo se za zdravljenje povi\xc5\xa1anega krvnega tlaka  in bolezni, pri katerih se pojavljajo edemi (kopi\xc4\x8denje teko\xc4\x8dine v telesu): sr\xc4\x8dno popu\xc5\xa1\xc4\x8danje, bolezni, pri katerih je poru\xc5\xa1eno elektrolitsko ravnote\xc5\xbeje, bolezni ledvic in jetrna ciroza.\n_START_SECTION_\nZaviralci karbonske anhidraze\n_START_PARAGRAPH_\nZaviralci karbonske anhidraze (npr. acetazolamid) zavirajo transport bikarbonatnega iona iz proksimalnih tubulov in s tem reabsorpcijo natrija. Posledi\xc4\x8dno se s se\xc4\x8dem izlo\xc4\x8di ve\xc4\x8d natrijevih in bikarbonatnih ionov ter vode. Imajo zelo \xc5\xa1ibek diureti\xc4\x8dni u\xc4\x8dinek in se danes redko uporabljajo kot diuretiki, imajo pa druga indikacijska podro\xc4\x8dja, na primer za zdravljenje glavkoma in epilepsije.\n_START_SECTION_\nOsmozni diuretiki\n_START_PARAGRAPH_\nOsmozni diuretiki, nrp. manitol, se filtrirajo skozi glomerulno membrano, se minimalno reabsorbirajo v ledvi\xc4\x8dnem tubulu in so farmakolo\xc5\xa1ko neaktivni, pove\xc4\x8dajo pa osmolalnost plazme in primarnega se\xc4\x8da.\n_START_SECTION_\nDiuretiki henlejeve zanke\n_START_PARAGRAPH_\nDiuretiki henlejeve zanke, na primer furosemid, zavirajo Na\xe2\x81\xba/K\xe2\x81\xba/2Cl\xe2\x80\x93-simporter  v epitelijskih celicah debelega dela ascendentnega kraka henlejeve zanke in s tem prepre\xc4\x8dijo reabsorpcijo natrijevih, kalijevih in kloridnih ionov.\n_START_SECTION_\nTiazidni diuretiki\n_START_PARAGRAPH_\nTiazidni diuretiki, na primer klorotiazid in politiazid, se ve\xc5\xbeejo na simporter Na\xe2\x81\xba/Cl\xe2\x80\x93 in zavrejo njegovo delovanje. V ledvi\xc4\x8dnih celicah distalnih tubulov prepre\xc4\x8dijo reabsorpcijo natrijevih in kloridnih ionov, s \xc4\x8dimer se pove\xc4\x8da njihovo izlio\xc4\x8danje z ve\xc4\x8djo koli\xc4\x8dino vode. So srednje mo\xc4\x8dni diuretiki. U\xc4\x8dinkujejo tudi izven ledvic in povzro\xc4\x8dajo vazodilatacijo in hiperglikemijo. Pri zdravljenju hipertenzije je za\xc4\x8detni padec krvnega tlaka posledica manj\xc5\xa1e prostornine krvi zaradi pove\xc4\x8danega izlo\xc4\x8danja se\xc4\x8da, v naslednji fazi pa prevladuje neposredni u\xc4\x8dinek na \xc5\xbeilno steno (vazodilatacija).\n_START_SECTION_\nZdravilne rastline z diureti\xc4\x8dnim u\xc4\x8dinkom\n_START_PARAGRAPH_\nKot diuretik se uporabljajo tudi mnoge zdravilne rastline: zlata rozga, breza, kopriva, lu\xc5\xa1trek, peter\xc5\xa1ilj, preslica, goli kilavec, regrat, brin in glade\xc5\xbe. Rastline z diureti\xc4\x8dnim delovanjem vsebujejo flavonoide (breza, glade\xc5\xbe, zlata rozga), saponine (glade\xc5\xbe, njivska preslica, zlata rozga, breza) in eteri\xc4\x8dna olja (brinove jagode, peter\xc5\xa1ilj, glade\xc5\xbe, lu\xc5\xa1trek). Zaradi pomanjkljivih klini\xc4\x8dnih \xc5\xa1tudij Evropska agencija za zdravila ni potrdila dobro uveljavljene uporabe nobene diureti\xc4\x8dno delujo\xc4\x8de zdravilne rastline, potrdila je le njihovo tradicionalno uporabo. Zdravilni u\xc4\x8dinek je s (pomanjkljivimi) klini\xc4\x8dnimi raziskavami dokazan le pri zlati rozgi, brezi in koprivi.'